รายงานคณะกรรมการตรวจสอบประจำปี 2554

เรียน ท่านผู้ถือหุ้น บริษัท ทรัพย์ศรีไทย จำกัด (มหาชน)

คณะกรรมการตรวจสอบของบริษัท ทรัพย์ศรีไทย จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งมีคุณสมบัติครบถ้วนตามข้อกำหนด
ปัจจุบันคณะกรรมการตรวจสอบของบริษัทฯ ประกอบด้วย นายสมโภชน์ อินทรานุกูล
เป็นประธานกรรมการตรวจสอบ นายสุรพงษ์ ไพสิฐพัฒนพงษ์ และนางจิตรา ถาวระ
เป็นกรรมการตรวจสอบ

ในปี 2554
คณะกรรมการตรวจสอบได้ปฏิบัติหน้าที่และความรับผิดชอบตามที่ได้รับมอบหมายจากคณะกรรมการบริษัท
โดยได้มีการประชุมคณะกรรมการตรวจสอบจำนวน 4 ครั้ง และเป็นการร่วมประชุมกับผู้บริหาร
ผู้สอบบัญชี และผู้ตรวจสอบภายในตามความเหมาะสม ซึ่งสรุปผลได้ดังนี้

1.สอบทานงบการเงินรายไตรมาสและงบการเงินประจำปี 2554 เพื่อนำเสนอคณะกรรมการบริษัทฯ
พิจารณาอนุมัติ
โดยได้สอบถามและรับฟังคำชี้แจงจากผู้บริหารและผู้สอบบัญชีในเรื่องความถูกต้องครบถ้วนและความเพียงพอในการเปิดเผยข้อมูลของงบการเงินแล้ว
คณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามควรในสาระสำคัญตามมาตรฐานการบัญชีที่รับรองทั่วไป

2.สอบทานระบบการควบคุมภายใน เพื่อประเมินความเพียงพอ เหมาะสม
และประสิทธิผลของระบบการควบคุมภายใน โดยพิจารณาจากรายงาน การตรวจสอบภายใน
ของแต่ละไตรมาสตามแผนงานที่ได้รับอนุมัติ ทั้งนี้ไม่พบข้อบกพร่องที่เป็นสาระสำคัญ
มีการดูแลทรัพย์สินที่เหมาะสม จากการประเมินระบบการควบคุมภายใน
คณะกรรมการตรวจสอบมีความเห็นว่า บริษัทฯมีระบบการควบคุมภายในที่ดี
มีระบบการติดตามควบคุมดูแลอย่างเพียงพอ เหมาะสมและมีประสิทธิผล
สามารถจัดการความเสี่ยงให้อยู่ในระดับที่ยอมรับได้ และมีการติดตามผลอย่างต่อเนื่อง

3.สอบทานการตรวจสอบภายใน
โดยได้มีการว่าจ้างหน่วยงานอิสระจากภายนอกเข้ามาทำการตรวจสอบและประเมินความเพียงพอของระบบการควบคุมภายใน
โดยให้รายงานผลการตรวจสอบต่อคณะกรรมการตรวจสอบอย่างสม่ำเสมอทุกไตรมาส
และเมื่อพิจารณาจากขอบเขตการปฏิบัติงาน หน้าที่ ความเป็นอิสระ รวมถึงรายงานต่าง ๆ แล้ว
คณะกรรมการตรวจสอบมีความเห็นว่า การตรวจสอบภายในมีความเพียงพอ เหมาะสม
และมีการติดตามผลแบบต่อเนื่อง แล้ว

4.สอบทานการปฏิบัติตามกฎหมาย ตามระเบียบและข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัทฯ รวมถึงข้อผูกพันที่บริษัทมีไว้กับบุคคลภายนอก
คณะกรรมการตรวจสอบมีความเห็นว่า บริษัทฯ ได้ปฏิบัติตามกฎหมาย ข้อกำหนด
และข้อผูกพันที่บริษัทฯมีไว้กับบุคคลภายนอกแล้ว

5.สอบทานระบบบริหารความเสี่ยง ให้มีความเชื่อมโยงกับระบบการควบคุมภายใน
เพื่อจัดการความเสี่ยง โดยพิจารณาสอบทานนโยบาย และคู่มือการบริหารความเสี่ยง
รวมถึงความคืบหน้าของการบริหารความเสี่ยง คณะกรรมการตรวจสอบมีความเห็นว่า บริษัทฯ
มีระบบบริหารความเสี่ยงที่มีประสิทธิภาพ และสอดคล้องกับคู่มือบริหารความเสี่ยง ที่บริษัทฯ จัดทำขึ้น
มีการกำหนดความเสี่ยงที่ยอมรับได้
รวมทั้งมีการทบทวนความเสี่ยงให้สอดคล้องกับสถานการณ์ปัจจุบันอย่างสม่ำเสมอ

6.สอบทานรายการที่เกี่ยวโยงกันและการเปิดเผยข้อมูลของรายการดังกล่าว ซึ่งผู้สอบบัญชี
ได้เปิดเผยและแสดงรายการในงบการเงินและหมายเหตุประกอบงบการเงินแล้ว
คณะกรรมการตรวจสอบมีความเห็นสอดคล้องกับผู้สอบบัญชีว่า
รายการดังกล่าวเป็นรายการปกติทางการค้าและเป็นประโยชน์ต่อธุรกิจของบริษัทฯ
รวมทั้งมีการเปิดเผยข้อมูลอย่างถูกต้องและครบถ้วน

7.พิจารณาคัดเลือก เสนอแต่งตั้ง และกำหนดค่าตอบแทนผู้สอบบัญชี ประจำ ปี 2555
เพื่อนำเสนอต่อคณะกรรมการบริษัท ให้ขออนุมัติจากที่ประชุมผู้ถือหุ้นประจำปี 2555
โดยได้พิจารณาผลการปฏิบัติงาน ความเป็นอิสระ และความเหมาะสมของค่าตอบแทนแล้ว
เห็นควรเสนอแต่งตั้งนางสาวสุพรรณี ตริยานันทกุล ผู้สอบบัญชีรับอนุญาต เลขทะเบียน 4498
หรือนายศุภชัย ปัญญาวัฒโน ผู้สอบบัญชีรับอนุญาต เลขทะเบียน 3930 หรือ นางสาวศิราภรณ์
เอื้ออนันต์กุล ผู้สอบบัญชีรับอนุญาต เลขทะเบียน 3844 แห่งบริษัท สำนักงาน เอินส์ แอนด์ ยัง
จำกัด เป็นผู้สอบบัญชีของบริษัทฯ ประจำปี 2555 พร้อมค่าตอบแทนจำนวน 1,100,000.-บาท
โดยมีความเห็นในการแต่งตั้งผู้สอบบัญชีดังนี้

-   ในรอบปีที่ผ่านมาผู้สอบบัญชี ได้ปฏิบัติงานอย่างเต็มความสามารถในวิชาชีพ
    และให้ข้อเสนอแนะเกี่ยวกับระบบการควบคุมภายใน รวมทั้งมีความเป็นอิสระในการปฏิบัติงาน

-   ค่าตอบแทนที่เสนอเป็นอัตราที่เหมาะสม โดยได้เสนอราคาเท่ากับ 1,100,000.- บาท

-   ทั้งนี้หากผู้สอบบัญชีได้รับการแต่งตั้ง ให้เป็นผู้สอบบัญชี ประจำปี 2555

  (นางสาวสุพรรณี ตริยานนทกุล) จะเป็นผู้สอบบัญชีของบริษัทฯ เป็นปีที่ 2

-   ผู้สอบบัญชีไม่มีความสัมพันธ์ใด ๆ กับบริษัท

ความเห็น / ข้อสังเกตจากการปฏิบัติหน้าที่ โดยสรุปคณะกรรมการตรวจสอบได้ปฏิบัติหน้าที่
ครบถ้วนตามที่ได้ระบุไว้ในกฎบัตรคณะกรรมการตรวจสอบ ที่ได้รับอนุมัติจากคณะกรรมการบริษัทฯ
และได้มีการสอบทานรายการต่าง ๆ ดังกล่าวข้างต้นแล้ว และเห็นว่าบริษัทฯ
ได้ปฏิบัติตามหลักการกำกับดูแลที่ดีแล้ว

ในนามคณะกรรมการตรวจสอบ

...............................................

(นายสมโภชน์ อินทรานุกูล)

ประธานกรรมการตรวจสอบ

วันที่ 9 มีนาคม 2555